amanoisuno/poetBack huggingface dataset:
感巫州薺菜 高力士 
兩京作斤賣，五溪無人采。夷夏雖有殊，氣味都不改。
句 高力士 
煙熏眼落膜，瘴染面朱虞。
使至灊山 王越賓 
碧塢煙霞晝未開，遊人到處盡裴回。憑誰借問岩前叟，曾托吾皇一夢來。
和武相公中秋夜西蜀錦樓望月得清字 王良會 
德星搖此夜，珥耳滿重城。杳靄煙氛色，飄颻砧杵聲。令行秋氣爽，樂感素風輕。共賞千年聖，長歌四海清。
星回節遊避風台與清平官賦 南詔驃信 
避風善闡台，極目見藤越。悲哉古與今，依然煙與月。自我居震旦，翊衛類夔契。伊昔頸皇運，艱難仰忠烈。不覺歲雲暮，感極星回節。元昶同一心，子孫堪貽厥。
星回節避風台驃信命賦 趙叔達 
法駕避星回，波羅毗勇猜。河潤冰難合，地暖梅先開。下令俚柔洽，獻賝弄棟來。願將不才質，千載侍遊台。
途中詩 楊奇鯤 
□□□□□□□，□□□□□□□。風裏浪花吹更白，此際自然無限趣，王程不敢暫留停。
聽妓洞雲歌 布燮 
嵇叔夜，鼓琴飲酒無閒暇。若使當時聞此歌，一飲一碩猶自醉，無人為爾蔔深塵。
思鄉作 布燮 
瀘北行人絕，雲南信未還。庭前花不掃，門外柳誰攀。坐久銷銀燭，愁多減玉顏。懸心秋夜月，萬里照關山。
銜命還國作 朝衡 
銜命將辭國，非才忝侍臣。天中戀明主，海外憶慈親。伏奏違金闕，騑驂去玉津。蓬萊鄉路遠，若木故園林。西望懷恩日，東歸感義辰。平生一寶劍，留贈結交人。
繡袈裟衣緣 長屋 
山川異域，風月同天。寄諸佛子，共結來緣。
憤怨詩 王巨仁 
於公慟哭三年旱，鄒衍含愁五月霜。今我幽愁還似古，皇天無語但蒼蒼。
立木海上刻詩 李贊華 
小山壓大山，大山全無力。羞見故鄉人，從此投外國。
戲語 成輔端 
秦地城池二百年，何期如此賤田園。一頃麥苗碩伍米，三間堂屋二千錢。
萬壽寺歌詞 張隱 
位乖燮理致傷殘，四面牆匡不忍看。正是花時堪下淚，相公何必更追歡。
迎孫刺史 朱元 
昔日郎君今刺史，朱元依舊守朱門。今朝竹馬諸童子，儘是當時竹馬孫。
臨刑詩 陳璠 
積玉堆金官又崇，禍來倏忽變成空。五年榮貴今何在，不異南柯一夢中。
詩 捧劍僕 
青鳥銜葡萄，飛上金井欄。美人恐驚去，不敢捲簾看。
題牡丹 捧劍僕 
一種芳菲出後庭，卻輸桃李得佳名。誰能為向天人說，從此移根近太清。
將竄留詩 捧劍僕 
珍重郭四郎，臨行不得別。曉漏動離心，輕車冒殘雪。欲出主人門，零涕暗嗚咽。萬里隔關山，一心思漢月。